มันนี่ทูเดย์
นายอภิศักดิ์ ตันติวรวงศ์ รมว.คลัง เปิดเผยว่า กระทรวงการคลังกำลังจัดทำรายละเอียดมาตรการดูแลเศรษฐกิจ
6 ส.ค. 2559

คลังเสนอใช้ ม.44 แก้หนี้นอกระบบ
นายอภิศักดิ์ ตันติวรวงศ์ รมว.คลัง เปิดเผยว่า กระทรวงการคลังกำลังจัดทำรายละเอียดมาตรการดูแลเศรษฐกิจเพิ่มเติมเพื่อเสนอให้คณะรัฐมนตรี (ครม.) พิจารณา โดยเฉพาะการดูแลคนมีรายได้น้อย การแก้ปัญหาหนี้นอกระบบอย่างบูรณาการ ที่จะเสนอให้มีการใช้มาตรา 44 เอาผิดอย่างรุนแรง โดยการจำคุกกับเจ้าหนี้นอกระบบที่คิดอัตราดอกเบี้ยเกิน 15%
นอกจากนั้น จะเปิดให้เจ้าหนี้นอกระบบเข้ามาลงทะเบียนเพื่อปล่อยกู้ในระบบ ผ่านตามโครงการพิโคไฟแนนซ์ที่จะให้ปล่อยกู้ในอัตราดอกเบี้ยไม่เกิน 36% ต่อปี ขณะเดียวกันจะให้ธนาคารออมสินและธนาคารเพื่อการเกษตรและสหกรณ์การเกษตร (ธ.ก.ส.) ตั้งหน่วยงานเพื่อปล่อยกู้ฉุกเฉินสำหรับผู้มีรายได้น้อยในอัตราดอกเบี้ยต่ำ ในส่วนนี้รัฐบาลจะชดเชยให้แต่ต้องเป็นการปล่อยกู้ที่มีความจำเป็นจริงๆ
ธนาคารต่างชาติที่ดีที่สุดในอินโดนีเซีย
นายไชยฤทธิ์ อนุชิตวรวงศ์ ผู้ช่วยผู้จัดการใหญ่ ธนาคารกรุงเทพ เปิดเผยว่า ธนาคารกรุงเทพ สาขาประเทศอินโดนีเซีย ได้รับการยกย่องจากนิตยสาร InfoBank ซึ่งเป็นนิตยสารการเงินชั้นนำที่มียอดพิมพ์มากที่สุดในประเทศอินโดนีเซีย ในฐานะ “ธนาคารต่างชาติที่ดีที่สุดในประเทศอินโดนีเซียประจำปี 2559” ต่อเนื่องเป็นปีที่ 2 ด้วยคะแนน 86.74 คะแนน สูงสุดเป็นอันดับที่ 1
ธนาคารกรุงเทพได้เปิดให้บริการในอินโดนีเซีย เมื่อปี 2511 ที่จาร์กาตาเป็นสาขาแรก ต่อมาในปี 2555 ได้เปิดสาขาสุราบายาเป็นแห่งที่ 2 และในปี 2556 ได้เปิดสาขาเมดานเป็นแห่งที่ 3 ดำเนินกิจการมาถึง 48 ปี ปัจจุบันมีนายชลิต เตชัสอนันต์ ผู้จัดการทั่วไป สาขาประเทศอินโดนีเซีย รับผิดชอบคอยดูแลและให้บริการ โดยในปี 2558 ธนาคารมีสินทรัพย์มูลค่ากว่า 15 ล้านล้านรูเปียห์ ธนาคารมีความพร้อมเป็นอย่างยิ่งที่จะช่วยสนับสนุนให้การดำเนินธุรกิจของลูกค้าในอินโดนีเซียเป็นไปอย่างราบรื่น และเชื่อมโยงเครือข่ายธุรกิจลูกค้าไปยังประเทศต่างๆ ให้เป็นหนึ่งเดียว